ФIагъым и махуэхэр
Гъуэгухэр зехьэнымкIэ «Кавказ» федеральнэ кIэзонэ IуэхущIапIэм и IэщIагъэлIхэм зэIущIэ зыбжанэ ирагъэкIуэкIащ. Абыхэм ипэIуэкIэ къапщытащ Къэрэшей-Шэрджэсым, Къэбэрдей-Балъкъэрым, Ставропольем гъуэгухэр зэрыщаухуэм, зэрыщызэрагъэпэщыжым я фIагъыр.
Псалъэм и хьэтыркIэ, еплъащ асфальт-бетон тралъхьэр мардэ и лъэныкъуэкIэ щыIэ пщалъэхэм къызэритIасэм.
Iэмэпсымэ щхьэхуэхэмкIэ къапщытащ бетоным и быдагъыр. IэщIагъэлIхэм апхуэдэу гулъытэшхуэ хуащIащ къэунэхуа материалыщIэхэу асфальтым и быдагъым хэзыгъахъуэхэр ухуакIуэхэм къызэрагъэсэбэп щIыкIэм.
«Дэ ди мурадар ухуэныгъэ езыгъэкIуэкIхэм я лэжьыгъэр къэтпщытэн къудейртэкъым, атIэ мы IэнатIэм щытлъагъу ныкъусаныгъэ псори зэгъусэу зэрыдгъэзэкIуэжыну Iэмалхэри къэдгъуэтынырт. Щыуагъэхэр къэтлъытэн хуейщ, ахэр дяпэкIэ тIэщIэмыкIын папщIэ», – жиIащ IуэхущIапIэм и унафэщI Лечхаджиев Руслан.
МАХЪШОКЪУЭ Мухьэмэд.
